ช่วงเที่ยงวันอาทิตย์ แม้จะหิวแล้ว แต่สองสาวยังคงกอดคอกันเดินสำรวจร้านอาหาร ที่เรียงรายอยู่มากมายในสยามสแควร์วัน ร้านที่คุ้นตา และร้านแปลกๆ ใหม่ๆ ที่มีทั้งร้านอาหารไทย จีน ญี่ปุ่น อิตาเลี่ยน ฯลฯ 

เดินวนเวียนจนขึ้นมาถึงชั้น5 ก็สะดุดตากับร้านสีพาสเทล สไตล์ยุโรปวินเทจ ดูสวยหวานน่านั่ง เมื่อเปิดดูเมนูหน้าร้าน มีรูปอาหารแนวไทย-อิตาเลี่ยนฟิวชั่น ดูน่ากิน และราคาไม่แพง ก็ตกลงกันว่ากินร้านนี้

ภายในร้านมีโต๊ะและเก้าอี้หลายแบบ ให้เลือกนั่งตามความชอบ โทนสีพาเทลสวยหวานถูกใจสาวๆ 

หลังจากพิจารณาทางเลือกในเมนูแล้ว สองสาวก็สั่งอาหารตามนี้

- กระทงทอง 130 บาท+ 
รู้สึกว่าส่วนประกอบของเมนูนี้ ต่างจากที่กินบ่อยๆ สมัยเด็กๆ ไม่ค่อยอร่อยเท่าตอนนั้น แต่ด้วยความคิดถึง จึงกินจนหมด

- ปีกไก่ต้มข่าทอด เสิร์ฟพร้อมข้าวเหนียว 150 บาท+
ปีกไก่เล็กใหญ่คละกันประมาณ 6 ปีก หมักรสชาติกลมกล่อม ทอดมาร้อนๆ หนังกรุบๆ อร่อยถูกปาก ที่แตกต่างจากไก่ทอดปกติ คือมีน้ำต้มข่าแบบเข้มข้นเสิร์ฟเคียงมาในถ้วยเล็กๆ จิ้มข้าวเหนียวเพิ่มรสชาติความอร่อย แปลกใหม่ดี

- หอยลายอบกระเทียม เสิร์ฟพร้อมขนมปังกระเทียม 180 บาท+
ขนมปังกระเทียมกรอบนอกนุ่มใน ไม่แฉะ กินเข้ากันกับหอยลายสด เป็นตัวๆ (ไม่เละ) อบกระเทียมหอมกรุ่น อร่อยๆ 

- แองเจิ้ลแฮร์และแซลมอนย่าง 290 บาท+ 
เส้นแองเจิ้ลแฮร์ผัดกับมะเขือเทศ และมะกอก เส้นสุกกำลังดี ผัดค่อนข้างแห้งมาก กลิ่นมะกอกจะแรง หากใครไม่ชอบอาจรู้สึกแปลกๆ แซลมอนย่าง สดหวาน

- น้ำเปล่าขวดละ 20 บาท+

ราคาอาหารมีบวกค่าบริการเพิ่ม 10%

พนักงานบริการดี